लगता है हमारे यहां काम से अधिक काम द्वारा कमाए जा सकने वाले नाम फ़िक्र की इस प्रवृत्ति में निरन्तर वृद्धि हो रही है। स्वतंत्रता संघर्ष के दौरान अनेक ऐसे लोगों ने अपने प्राणों की आहुति दी जिनका नाम आज शायद किसी को मालूम नहीं। किसी बड़े उद्देश्य के लिए अब तक अनेक लोगों ने गुमनाम रह कर काम किया, राष्ट्र निर्माण के कार्य में अनेक अज्ञात लोग नींव के पत्थर बन गए, बड़े-बड़े आयोजनों की सफलता के लिए अनेक लोगों ने स्वेच्छा से पर्दे के पीछे रहना स्वीकार किया, अपने परिवार या समाज की बेहतरी और तरक्की के लिए कइयों ने अपना समूचा जीवन उत्सर्ग कर दिया और किसी से यह शिकायत नहीं की कि उनका नाम कहीं दर्ज़ नहीं किया गया। उन लोगों के लिए यही सोच पर्याप्त था कि किसी बड़ी इकाई की सफलता में उनका भी योगदान रहा। जिस मोर्चे पर उन्हें नियुक्त किया गया वहीं रह कर उन्होंने निष्ठापूर्वक अपने कर्त्तव्य का पालन किया और इस बात का कोई शिकवा नहीं किया कि उनका जीवन गुमनामी में ही बीत गया।